سید علی شرف الدین موسوی بلتستانی

سید **علی شرف الدین موسوی** ایک پاکستانی شیعہ عالمِ دین، محقق، مصلح اور اتحادِ بین المسلمین کے داعی تھے۔ ان کا شمار ان علما میں ہوتا ہے جنھوں نے قرآن فہمی، اسلامی تعلیمات کی ترویج اور فرقہ واریت کے خاتمے کے لیے نمایاں خدمات انجام دیں۔ آپ نے حوزہ علمیہ نجف اور قم میں تعلیم حاصل کی اور آیت اللہ سید باقر الصدر، آیت اللہ خوئی اور آیت اللہ مشکینی سمیت متعدد ممتاز علما و مجتہدین سے استفادہ کیا اور ان کے درس بحث خارج میں شریک ہوئے۔ سید علی شرف الدین موسوی نے دار الثقافة الاسلامیہ کراچی کی بنیاد رکھی، جہاں سے قرآن فہمی کے پروگرام، علمی سیمینارز اور اسلامی کتب کے تراجم و اشاعت کا کام انجام دیا گیا۔ آپ نے دینی و اصلاحی موضوعات پر درجنوں کتابیں تصنیف کیں جن میں تفسیر عاشورا، عزا داری کیوں؟، قرآن سے پوچھو اور عقائد و رسوماتِ شیعہ شامل ہیں۔ ان کے نظریات بعض روایتی مذہبی علما کے نزدیک متنازع سمجھے گئے، تاہم وہ اپنی وفات تک اسلام کی اصل تعلیمات، قرآن کی فہم اور اتحادِ امت کے فروغ کے لیے سرگرم رہے۔

## مختصر حالات زندگی
سید علی شرف الدین بن سید محمد بن سید حسن موسوی کی جائے پیدائش بلتستان کے ایک گاؤں چھورکاہ محلہ علی آباد ضلع شیگر کی ہے، جو مشہور پہاڑی چوٹی کے ٹو کے گرد و نواح کی ایک وادی ہے۔ ان کی سنہ پیدائش 1358ھ (1940ء) ہے۔ آپ بلتستان کے ایک شیعہ سادات کے مذہبی گھرانے میں پیدا ہوئے۔ آپ موسوی سید ہونے کی وجہ سے اپنے نام کے ساتھ موسوی لکھتے ہیں۔ آپ نے قرآن مجید و عربی زبان اور ابتدائی تعلیم اپنے علاقے بلتستان، شمالی پاکستان، سے حاصل کی۔تقریبا 13 سال آبائی گاؤں میں مقیم رہے،ساتھ ہی چوتھی جماعت تک اسکول کی تعلیم بھی حاصل کی۔ اس کے بعد اعلیٰ اسلامی تعلیم کے حصول کے لیے لاہور جانے کا فیصلہ کیا۔

## جامع المنتظر میں تعلیم
1956 عیسوی میں آپ نے بلتستان سے لاہور کا سفر کیا اور وہاں جامع المنتظر میں داخلہ لیا وہاں پر عربی زبان نیز دیگر دینی علوم کی مزید تعلیم حاصل کی۔
## عراق کا سفر اور تعلیم
سید علی شرف الدین موسوی بلتستانی حصول علم کے لیے 1958 عیسوی کو نجف اشرف عراق پہنچے وہاں حوزہ علمیہ نجف میں دینی تعلیم حاصل کرنے کے لیے داخلہ لیا۔ آپ نے وہاں جن علما سے استفادہ کیا ان میں ذیشان حیدر جوادی سے فلسفہ و ادب، آیت اللہ شیخ صدرا البادکوبی سے نیز آیت اللہ سید مسلم حلی سے کفایہ پڑھا۔آیت اللہ شیخ محسن آصفی کے پاس آپ نے منطق اور فلسفیہ پڑھا اور شیخ راستی کے پاس مکاتب پڑھا۔آیت اللہ شیخ تسخیری سے اقتصادنا و فلسفتنا کے دروس لیے اور آیت اللہ شیخ صادقی تہرانی سے تفسیر قرآن کے دروس لیے ،اور یہیں سے قرآن فہمی اور قرآنی دعوت کا شوق پیدا ہوا۔آیت اللہ سید کوکبی کے پاس رسائل کے درس میں شرکت کی۔آپ نے آیت اللہ سید خوئی اور آیت اللہ سید باقر صدر کے بحث خارج میں شرکت کی نیز باقر الصدر سے فقہ و اصول اور تدقیق میں استفادہ کیا۔آیت اللہ باقر الصدر سے کافی متاثر ہوئے اور انہی کی پیروی کرتے ہوئے وحدت اسلامی کے لیے بعد میں آپ نے کام کیا،نیز باقر الصدر کی تفسیر موضوعی کا اردو ترجمہ کیا۔نجف میں آپ نے مختلف مجتہدین کے درس خارج میں شرکت کی۔ 

## گاؤں واپسی اور تبلیغی سرگرمیاں
1971 عیسوی میں علی شرف الدین اپنے وطن واپس لوٹے اور بلتستان میں مذہب اثناعشری کی تبلیغ اور دینی علوم کی تدریس میں مشغول ہو گئے۔اور آپ نے وہاں جمعہ پڑھانے کا اہتمام بھی کیا اور آپ کی کاوش سے جامع محمدی قائم کی گئی نیز ایک مدرسہ بنام مدرسہ امام علی کی بنیاد رکھی تاکہ علوم قرآن اور عقائد اسلامی کی تعلیم دی جا سکے۔آپ وہاں 1979 تک موجود رہے۔

## ایران کا سفر اور تعلیم
پھر 1979 عیسوی میں آپ نے اپنی دینی تعلیم کو جاری رکھنے کا عزم کیا اور اسی لیے قم گئے۔وہاں حوزہ علمیہ قم میں داخل ہو گئے اور آیت اللہ شیخ کاظم حائری کے درس اصول اور آیت اللہ شیخ مشکینی کے بحث خارج کے دروس میں شریک ہوئے۔

## دار الثقافة الاسلامیہ کراچی کی تاسیس
سید علی شرف الدین موسوی بلتستانی تقریباً 14 سال کے بعد جب نجف اشرف سے پاکستان آئے تو آغا صاحب نے دار الثقافة الاسلامیہ کے نام سے ایک ادارہ قائم کیا، اس ادارے کی بنیاد 1405 ہجری میں رکھی اور 1420 ہجری میں یہ ادارہ مکمل ہو گیا، یہ ادارہ اپنے قیام سے اب تک کسی قسم سے بھی مرجعیت کے زیر تسلط نہیں رہا اور نہ اس ادارے کو چلانے کے لیے کسی قسم کے خمس کا سہارا لیا گیا۔

## اساتذہ
علی شرف الدین نے حوزہ علمیہ قم اور حوزہ علمیہ نجف میں جن علما و مجتہدین سے دینی تعلیم حاصل کیں ان کے نام یہ ہیں:
* سید ذیشان حیدر جوادی
* آیت اللہ باقر الصدر
* آیت اللہ خوئی
* آیت اللہ مشکینی
* آیت اللہ صدرا البادکوبی
* آیت اللہ سید مسلم الحلی
* آیت اللہ محسن آصفی
* آیت اللہ راستی
* آیت اللہ کوکبی
* آیت اللہ صادقی تھرانی
* آیت اللہ محمد علی تسخیری
* آیت اللہ کاظم حائری
* آیت اللہ خمینی
* آیت اللہ آصف محسنی
* آیت اللہ شیخ عباس قوچانی
* آیت اللہ حسین حلی
* آیت اللہ محسن الحکیم
ان اساتذہ میں سے کافی اساتذہ نے آپ کو اجازہ نامہ بھی دیا۔

## تبلیغ شیعیت
پاکستان آنے کے بعد ادارہ" دارالثقافہ الاسلامیہ پاکستان" کے تحت انھوں نے مذہب شیعہ جعفری اثنا عشری سے متعلق کتب کا اردو میں ترجمہ کرنے اور شیعہ مسلک کی تبلیغ کا آغاز کیا۔ انھوں نے شیعہ مسلک کی چوٹی کی کتابوں کا اردو میں ترجمہ کیا اور شیعہ مسلک کو پھیلانے میں پر عزم ہو گئے۔ انھوں نے پاکستان میں امام مھدی علیہ السلام سے متعلق اور ان کی شان میں لکھی گئی کتب اور "دعائے ندبہ" کو بھی عام کیا۔ اس کے علاوہ عربی و فارسی کے شیعہ مسلک سے متعلق کتب "شیعت کا آغاز کب اور کیسے"، تیجانی سماوی کی کتابوں "ہو جا‍ؤ سچوں کے ساتھ" اور" پھر میں ہدایت پا گیا"، "فلسفہ امامت"، "مذہب اہل بیت"، "شب ہاے پشاور"، "اھل بیت آیت تطھیر کی روشنی میں" اور اس کے علاوہ سینکڑوں کتب کے اردو تراجم کا بھی اہتمام کیا۔

## انقلاب ایران اور پاکستانی شیعوں کی قیادت
سید علی شرف الدین موسوی بلتستانی نے ١٩٧٩ کے انقلاب اسلامی کے بعد مقام رہبری اور مقام ولایت فقیہ کو پاکستان میں روشناس کرانے میں اہم کردار ادا کیا۔ آغا صاحب کی پر جوش شخصیت ہی تھی جس کی وجہ سے قائد عارف حسین کی شہادت کے بعد اپ کا نام بھی قیادت کے لیے سنا جاتا رہا۔

## قرآن فہمی کیلے جد و جہد
سید علی شرف الدین موسوی بلتستانی نے ہی سب سے پہلے کراچی میں قرآن فہمی کے پروگرام کرائے اور قرآن فہمی کے عنوان سے مختلف مقابلے بھی کرائے۔ آغا صاحب نے ہی سب سے پہلے کراچی میں دعائے ندبہ کی محافل کا آغاز کیا۔ دروس کا سلسلہ بھی آغا صاحب کے ادارے میں طویل عرصے جاری رہا- جس کے ذریعے سینکڑوں عاشقان دین مستفید ہوتے رہے-

انھوں نے قرآن فہمی کے سلسلے میں رمضان 1407 ھجری میں پہلا سیمینار "یوم القرآن" منعقد کیا، تاکہ قرآنی تعلیمات کی اہمیت، قرآنی علوم کی نشر و اشاعت ہو سکے۔ اس سیمینار میں ملک کے علما و دانشوروں کو مختلف موضوعات پر قرآن کی روشنی میں اظہار خیلا کرنے کی دعوت دی گئی۔ یہ سیمینار مسلسل آٹھ(8) سال تک منعقد ہوتی رہیں۔ چنانچہ رمضان 1415 ھجری میں پہلی مرتبہ ملکی سطح پر مقابلہ معارف قرآن کا انعقاد کیا تاکہ کراچی شہر کی حدود سے نکل کر ملک کے دور دراز علاقوں کے لوگوں تک کو قرآنی تعلیمات کی جانب توجہ اور ان کے حصول کی ترغیب دی جائے اور یوں پورے ملک میں قرآن شناسی کی فضا پیدا ہو جائے۔
1417 رمضان کو بھی آپ نے تیسری مرتبہ معارف قرآن کا اعلان کیا، جس میں حصہ لینے والوں اور اس کے ناظر افراد کی تعداد ہزاروں میں تھی۔10 ہزار کی تعداد میں یہ سوالات تقسیم کرنے کا اہتمام کیا۔

## عزاداری اور قیام امام حسین
علامہ شرف الدین موسوی نے نہ صرف عزاداری اور قیام امام حسین علیہ السلامسے متعلق کتب لکیھں بلکہ عزاداری کی مجلسوں میں بھی شیعت اور اہل بیت پر مبنی خطبات دیے۔ چنانچہ تحقیقات و علمی جستجو کے دوران میں آپ پر عزاداری میں موجود خرافات ظاہر ہو گئیں چنانچہ اس سلسلے میں پہلے مشہور کتب شیعہ جو اصلاح عزاداری کے سلسلے میں تھی ان کا اردو میں ترجمہ کیا جیسے جناب علامہ طبرسی کی "اللولو والمرجان" کا اردو ترجمہ "آداب اہل منبر" اور آیت اللہ یزدی کی "حسین شناسی" جیسی کتب کے ترجمے شایع کیں۔ اس کے بعد آپ نے بذات خود ان خرافات کے خلاف کتابیں لکھنے کا فیصلہ کیا چنانچہ "عزاداری کیوں"، ا"نتخاب مصائب امام حسین"، "قیام امام حسین کا سیاسی جائزہ"، "تفسیر عاشورا" وغیرہ درجنوں کتب لکھیں۔ جلد ہی آپ نے پہچان لیا کہ مذہب تشیع میں بہت سی رسومات و خرافات بھی شامل ہو گئے ہیں چنانچہ آپ نے "عقائد و رسومات شیعہ" اور "شیعہ اہل بیت" اور "موضوعات متنوعہ" لکھی۔ اس کے علاوہ ان تمام رسومات اور بدعات کو رواج دینے والے اصل لوگوں کی پہچان کیلے"باطنیہ و اخوتھا" لکھی۔ ان سب کتابوں کو لکھنے کے علاوہ قرآن فہمی کے سلسلے میں "اٹھو قرآن کا دفاع کرو" اور اس جیسی 10 کے قریب کتابیں لکھیں۔

## مخالفت اور رد عمل
سید علی شرف الدین موسوی بلتستانی کی کتابوں اور بعض سوالات و نظریات اور اصلاحات کے خلاف بہت سے شیعہ علما ان کے مخالف ہو گئے۔ بہت سے علما نے ان کو شیعہ مسلک سے خارج قرار دیا۔ لیکن پھر بھی آغا شرف الدین کی پاؤں میں لغزش نہ آیا اور آپ مسلسل اسلام میں شامل کی گئی رسومات اور بدعات کے خلاف نبرد آزما رہے۔ ان سب سے تنگ آکر درباری ملاؤں نے ان کے قتل کا فتوی صادر کیا، کسی نے ان کو وہابی ایجنٹ کہا تو کسی نے استعماری ایجنٹ اور کسی نے کہا کہ آغا صاحب سنی ہو گئے ہیں۔ غرض آغا صاحب کے گھر کا گھیراؤ کیا گیا اور ان کو مسلسل 10 سال تک گھر میں محبوس رکھا۔ ان کی کتب پر آج بھی پابندی ہے۔ لیکن برقی کتب ان کی آفیشل ویب سائیٹ "صبغۃ الاسلام"پر دستیاب ہیں۔

## شیعہ علی، کا نظریہ
سید علی شرف الدین موسوی بلتستانی نے حال ہی میں تہمتوں اور بہتانوں کے بارے میں "محرم 2013 عیسوی" میں ایک کتابچہ"دارالثقافہ سے عروۃ الوثقی" لکھی۔ اس سے پہلے بھی "شیعہ اہل بیت نامی کتاب میں اور حالیہ کتاب "دارالثقافہ سے عروۃ الوثقی " میں بھی شیعہ اثنا عشری جعفری وغیرہ کی بجائے خود کو "شیعہ علی" کے نام سے پہچان کرایا ہے۔ ڈاکٹر علی شریعتی شیعہ علی کا نظریہ اپنی کتاب "تشیع علوی و تشیع صفوی" میں پیش کر چکے ہیں۔ اس کے بعد ڈاکٹر موسی الموسوی نے بھی اپنی کتاب "الشیعہ و التصحیح" میں شیعوں کو "علی کے شیعہ" اور خرافات سے پر شیعہ میں تقسیم کیا ہے۔ آیت اللہ ابو الفضل برقعی قمی اور حیدر علی قلمداران بھی اپنے نام کے ساتھ "شیعہ اثنا عشری جعفری" کی بجائے "شیعہ علی"لکھتے تھے۔

## وفات
سید علی شرف الدین موسوی بلتستانی 21 جون 2025 عیسوی کو کراچی میں انتقال فرما گئے۔
## سید علی شرف الدین موسوی بلتستانی کے عقائد و نظریات

سید علی شرف الدین موسوی بلتستانی کے چند مخصوص عقائد و نظریات یہ ہیں۔
* امامت کو نص قرآنی سے نہیں مانتے اور ان کا یہ کہنا ہے کہ نص وہ ہوتی ہے جس میں کوئی ابہام نہ ہو اور جب امت کے ایک بڑے طبقے نے غدیر خم کے موقع پر رسول اکرم  کا خطبہ سننے کے باوجود مولا کے معنوں میں اختلاف کیا تو اس سے یہ پتا چلتا ہے کہ یہ نص نہیں ہے۔ اس کے علاوہ آغا صاحب کا یہ بھی کہنا ہے کہ علی ابن ابی طالب نے ہمیشہ اپنی فضیلت کو معیار بنا کر خلافت پر اپنے حق کو ثابت کیا ہے اور نص کا ذکر نہیں کیا۔ اس کے علاوہ علی ابن ابی طالب کا خلافت کی نامزدگی کے لیے ہونے والے ہر طریقہ کار میں شامل ہونا بھی اس بات کی دلیل ہے۔ اہلیبیت کے خاندان کے مختلف لوگوں نے امامت کا دعویٰ کیا۔
* اس کے علاوہ آغا صاحب تقلید غیر مشروط کے مخالف ہیں۔
* توسل کے مخالف ہیں۔
* نکاح متعہ  کو غلط اور حرام سمجھتے ہیں۔
* تقیہ کو درست نہیں سمجھتے۔
* امام مہدی سے متعلق روایات کو صحیح نہیں سمجھتے۔ بلکہ ایسی تمام روایات کو افسانہ پردازوں اور قصہ سازوں کی گھڑی گئی روایات قرار دیتے ہیں۔۔ اور حالیہ برسوں میں سید علی شرف الدین نے عقیدہ مہدویت پر سب سے زیادہ تنقید کی ہے اور اپنی کتاب خطداھیون صفحہ 34 سے صفحہ 50 تک روایات مہدی اور وجود مہدی کو غیر اسلامی، باطل، غیر قرآنی اور مفاد پرستوں کی اختراع و کارنامہ قرار دیا۔کتاب خطداحیون مولف سید علی شرف الدین صفحہ 34 تا آخر
* قبروں پہ تعمیرات کو درست نہیں سمجھتے۔
* فرقہ کی بجائے صرف اسلام کی دعوت دیتے ہیں۔
* توحید پر بہت زور دیتے ہیں۔
* خلفاء راشدین کے دور کو بہترین اسلامی دور قرار دیتے ہیں۔
* خلفاء و اصحاب رسول پر سب و شتم اور تبراء و لعن کو جائز نہیں سمجھتے۔
* علم، ذو الجناح، زنجیر زنی اور دیگر رسومات عزا داری کو بھی غیر شرعی سمجھتے ہیں۔
* تربت حسینی یا تکیے پر سجدہ کرنا ان کے خیال میں ضروری نہیں ہے۔ اس لیے وہ اب کارپیٹ یا قالین یا جائے نماز پر ہی سجدہ کرتے ہیں۔
## سید علی شرف الدین موسوی بلتستانی اور چند احادیث
سید علی شرف الدین بہت سی احادیث کو جعلی سمجھتے ہیں، جن کا ذکر ان کی کتاب صفحہ 64 پر ہے جیسے:

* اول ما خلق اللہ نوری و نور علی۔
* اولنا محمد و اوسطنا محمد و آخرنا محمد و کلنا محمد۔
* آسمان و زمین کو اللہ تعالی نے آل محمد کے لیے خلق کیا ہے، یہ حدیث کساء کے نام سے بھی مشہور ہے۔
* من عرف نفسہ فقد عرف ربہ۔
* علی نفس رسول اللہ ہیں۔
* اہل بیت کے لیے صدقہ حرام ہے۔
* ائمہ مخلوق نوری ہیں۔
* ائمہ محدث ہیں۔
* حضرت علی ابراہیم و موسی و عیسی کے ساتھ تھے۔
* ذکر علی عبادت ہے۔
* علی ؑ سے منسوب جملہ میں تیری عبادت جہنم کے خوف اور جنت کی لالچ میں نہیں کرتا ہوں۔
* علی ؑ لاکھوں حروف جانتے تھے۔
* نبی ص نے علی ؑ کو ہزار کلمات سکھائے ہیں۔

* نبی ص نے مجھے ہزار باب سکھائے، ہر باب سے ہزار باب کھل گئے۔
* انا مدینة العلم و علی بابھا۔
* سلونی قبل ان تفقدونی۔
* علی ع عالم غیب و غیوب ہیں۔
* حضرت علی ؑ کا بتوں کو توڑنا۔
* انا و علی من نور واحد۔
* چہرہ علی ؑ کو دیکھنا عبادت ہے۔
* علی ؑ کے لیے سورج کا پلٹانا۔
* علی ؑ کعبہ میں پیدا ہوئے۔
* امامت افضل از نبوت ہے۔
* لولاک لما خلقت الافلاک۔

## علمی و ادبی خدمات
آغا سید علی شرف الدین موسوی کی لکھی گئی کتابوں کے نام یہ ہیں۔

* قرآن سے پوچھو
* انبیا قرآن(محمد مسطفی)
* مکتب تشیع اور قرآن
* سوالات و جوابات معارف قرآن
* قرآن اور مستشرقین
* قرآن میں مذکر و مونث
* قرآن میں شعر و شعرا
* انبیا قرآن(آدم، نوح، ابراہیم)
* انبیا قرآن(موسی، عیسی)
* قرآن میں امام و امت
* تفسیر عاشورا
* تفسیر سیاسی قیام امام حسین
* قیام امام حسین کا جغرافیائی جائزہ

* اسرار قیام امام حسین
* عزاداری کیوں؟
* انتخاب مصائب۔ ترجیحات-ترمیمات
* مثالی عزاداری کیسے منائیں؟
* عنوان عاشورا
* قیام امام حسین غیر مسلم دانشوروں کی نظر میں
* معجم کتب مولفین امام حسین
* حج و عمرہ قرآن و سنت کی روشنی میں
* عقائد و رسومات شیعہ
* مسجد
* آمریت کے خلاف ائمہ طاہرین کی جدو جہد
* افق گفتگو
* مدارس دینی و حوزات علمیہ پر نگارشات

* ہماری ثقافت و سیاست کیا ہے؟اور کیا ہونی چاہیے؟
* شکوؤں کے جواب
* مجلہ اعتقاد
* شکوہ جواب شکوہ
* فصل جواب
* جواب سے لاجواب
* عوامی عدالت کے شمارے
* مجلہ فصلنامہ عدالت
* موضوعات متنوعہ
* تعدد قرآت مترادف تحریفات
* فرقوں میں جذور شرک و الحاد
* ادوار تاریخ اسلام
** دور رشد و رشادت

آغا سید علی شرف الدین موسوی کی 16 کتب مسودے کی صورت میں موجود ہیں، جو ان کی زندگی میں شائع نہ ہو سکیں تاہم پی ڈی ایف فارمیٹ میں یہ کتب غیر تصحیح شدہ مسودہ کی صورت میں موجود ہیں۔ان کتب کے نام یہ ہیں:
* باب العقائد
* اخوان صفاء معاصر
* دور لحادہ تاریخ پاک و ہند
* دنیا اور اخرت قران میں
* علم اور دین
* فضیلت امیر المومنین
* جواب سوال
* خالق کونیات
* مکون کونیات
* مساکن القرآن
* مذاہب فقہی مسلمین
* ٹیکنالوجی اور دین
* تقریب بین المذاہب
* قومی ریاست
* متفرق تفسیر القرآن
* مدخل الدراسات الروایات و الروات

## تنقید
* آپ کے کچھ مسلکی مخالفین آپ کو امت کے لیے فتنہ گردانتے ہیں۔ ناقدین کی نظر میں آپ متنازع شخصیات میں سے ہیں، دقائق اسلام نامی، کتاب میں آیت اللہ محمد حسین نجفی نے آپ پر عصمت ائمہ، امام مہدی اور تقلید کے حوالے سے آپ کے نظریات کی وجہ سے تنقید کی۔
* کچھ علما کرام آپ کے امام مہدی سے متعلق نظریات پر ناراضی کا اظہار کرتے ہیں۔
* اتحاد امت کی کوششوں اور سنی علما سے اچھے تعلقات کی بنا پر اہل سنت مخالف گروہوں نے ان پر تنقید کی۔
* اماموں کی عصمت اور منصوص من اللہ ہونے کا انکار کرنے کی وجہ سے بعض علما اہل تشیع نے آپ کو اہل تشیع سے خارج قرار دیا۔

## مزید دیکھیے
* شیعہ
* اہل سنت
* اسلام
* دور رشد و رشادت
* عقائد و رسومات شیعہ

## حوالہ جات

* موضوعات متنوعہ
* http://www.youtube.com/watch?v=FAs0FXh9Uy4
* http://sibghtulislam.com
* http://islamicblessings.com/books_author/Find_Books_list.asp?psearch=sharfuddin&Submit=Search&psearchtype=OR
* تفسیر عاشورا
* دارالثقافہ سے دارالوثقی
* دقائق اسلام، آیت اللہ محمد حسین نجفی
* تقدیس محراب و منبر، سید محمد حسین زیدی برستی

## بیرونی روابط
* آغا سید علی شرف الدین کی آفیشل ویب سائیٹ(کتابیں، آڈیو، ویڈیو اور سوالات)

زمرہ:1942ء کی پیدائشیں
زمرہ:اصلاح شیعیت
زمرہ:بقید حیات شخصیات
زمرہ:بلتی شخصیات
زمرہ:پاکستانی سیاست دان
زمرہ:پاکستانی مترجمین
زمرہ:پاکستانی مصنفین
زمرہ:شیعہ علما
زمرہ:شیعہ موحدین
زمرہ:ضلع سکردو کے شخصیات
زمرہ:مسلم الٰہیات دان
زمرہ:مسلم فلاسفہ
زمرہ:مسلم مذہبی شخصیات
زمرہ:مسلم مصنفین